SL Uradni list Evropske unije C 222/9

Objava vloge za spremembo v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 222/07

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo za spremembo. Izjave o ugovoru mora Komisija prejeti v šestih mesecih od dneva te objave.

POVZETEK

UREDBA SVETA (ES) št. 510/2006

„ΦΙΡΙΚΙ ΠΗΛΙΟΥ“ (FIRIKI PILIOU)

št. ES.: EL-PDO-0005-0540-27.03.2006

ZOP ( X ) ZGO ( )

1. Pristojna služba v državi članici:

Naziv: Ministrstvo za razvoj podeželja in prehrano, Direktorat za ekološko kmetijstvo, Služba za proizvode z zaščiteno označbo porekla (ZOP) in zaščiteno geografsko označbo (ZGO) – Originalni in tradicionalni proizvodi Υπουργείο Αγροτικής Ανάπτυξης και Τροφίμων, Δ/νση Βιολογικής Γεωργίας, Τμήμα Προστατευόμενων Ονομασιών Προέλευσης (Π.Ο.Π) — Προστατευόμενων Γεωγραφικών Ενδείξεων (Π.Γ.Ε) — Ιδιότυπων και Παραδοσιακών Προϊόντων Naslov: Αχαρνών 29/Acharnon 29 104 39 Αθήνα/Athens ΕΛΛAΔΑ/GREECE Tel. +30 210212815053 Faks +30 2108821241 E–naslov: ax29u030@minagric.gr, ax29u029@minagric.gr

2. Vlagatelj:

Naziv: Združenje kmetijskih zadrug iz Peliona in Severnih Sporadov Ένωση Αγροτικών Συνεταιρισμών Πηλίου & Βορείων Σποράδων Naslov: Ano Lehonia Magnesias Tel. +30 2428093963 / 2428093572 Faks +30 2428094654 / 2428094379 E–naslov: copilspr@otenet.gr Internet: http://www.coop-pilion.gr Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.6: Sveže ali predelano sadje, zelenjava in žito

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Naziv:

„Φιρίκι Πηλίου“ (Firiki Piliou)

4.2 Opis:

Jabolka Firiki Piliou spadajo v rod Malus domestica Borkh in miniaturno sorto Firiki. Firiki Piliou je majhno do srednje veliko jabolko podolgovate, valjaste oblike, pri katerem je razmerje med premerom in dolžino manjše kot pri jabolkih Firiki iz drugih regij; je zeleno-rumene barve s poudarjenimi rdečimi odtenki na strani, izpostavljeni soncu, povečano trdoto (6–8 kg/cm2), visoko vsebnostjo sladkorjev in majhno kislostjo, zato je njegovo meso sladko in sočno, aroma pa zelo močna.

Pakiranje se izvaja na podlagi Uredbe (ES) št. 1221/2008.

Jabolka Firiki Piliou morajo imeti ob obiranju naslednje lastnosti:

trdota: od 6 do 8 kg/cm2;

topne trdne snovi: od 11,5 do 13 brix;

kislost: od 0,10 do 0,20 % citronske kisline;

velikost: obseg od 14 do 18 cm.

4.3 Geografsko območje:

Geografsko območje je gorska regija Pelion. Opredeljeno je bilo na podlagi nadmorske višine (območje pridelave je med 300 in 900 metri), talnih in podnebnih razmer (majhna oddaljenost pridelkov od gozdnih površin, poraščenih s kostanjem, bukvijo in navadno jagodičnico, strma tla, ki dobro odvajajo vodo, majhna temperaturna nihanja, precejšnja relativna vlažnost, precejšnja osončenost), enotnih pridelovalnih praks (na primer terasno pridelovanje ali ročno obiranje sadja) in tradicije pridelovanja jabolk Firiki Piliou, zaradi katerih ima ta vrsta posebne organoleptične lastnosti.

Jabolka vrste Firiki Piliou se pridelujejo znotraj upravnih meja naslednjih občin in mestnih občin:

mestna občina Portaria, občina Makrynitsa, mestna občina Zagora, mestna občina Agria, mestna občina Artemida, mestna občina Mouresi, mestna občina Milies in mestna občina Afetes.

4.4 Dokazilo o poreklu:

Jabolka Firiki Piliou rastejo na jablanah firiki, ki jih gojijo na opredeljenem geografskem območju, in se lahko tržijo kot proizvodi z ZOP šele po odobritvi pristojnih organov.

Obdelovalna zemljišča se prijavijo združenju kmetijskih zadrug iz Peliona in Severnih Sporadov ter se vpišejo na seznam zemljišč, ki izpolnjujejo merila za kraj nasada in proizvodnje. Ti podatki se nato pošljejo nadzornim organom.

Proizvajalec obrani pridelek prijavi podjetju za pakiranje na opredeljenem geografskem območju, pri čemer navede površino in pridelano količino jabolk Firiki Piliou.

Podjetje za pakiranje v prvi fazi skladiščenja (navadno v plastičnih ali lesenih zabojih) zabeleži proizvajalca in količino proizvoda. Nato se ti podatki pošljejo nadzornim organom.

Postopek se zaključi s pakiranjem, pri čemer nadzorni organ izda etikete, na katerih so številčno označene količine, ki se pakirajo.

4.5 Metoda pridobivanja:

Pridelovanje obsega vse pridelovalne metode, potrebne za ohranjanje vitalnosti in dobrega stanja dreves, tj. preprosto uporabo sintetičnih gnojil, uničevanje škodljivih rastlin s čiščenjem in uporabo herbicidov, namakanje s kakovostno vodo, ročno oblikovanje in obrezovanje pred obiranjem, redčenje z ročnim odstranjevanjem sadežev. Nerodovitna drevesa se zamenjajo ali pa se ustvarijo novi sadovnjaki, tako da se uporabijo semena, proizvedena na opredeljenem geografskem območju iz zrn sorte Firiki Piliou, ali dvoletna drevesa, pridobljena s cepljenjem cepičev MM106 in MM111 iz semen, proizvedenih na opredeljenem geografskem območju iz zrn sorte Firiki Piliou. Sorta Firiki Piliou obrodi vsaki dve leti. Drevo začne roditi šest let po zasaditvi, navadno deseto leto, in se razraste v odraslo drevo.

Jabolka Firiki Piliou se kljub gričevnatim tlem v regiji tradicionalno obirajo ročno, kot je to za to sorto v Pelionu navada. Jabolka Firiki Piliou se obirajo na nasadu in običajno dajo v plastične zaboje, preden se začasno shranijo v hladilnicah, da bi ostali čim bolj kakovostni (preprečevanje poškodb ali zmanjšanja trdote) in pristni.

Ponovno pakiranje zunaj opredeljenega geografskega območja je dovoljeno, če je treba zadovoljiti tržne potrebe in spodbujati prodajo.

4.6 Povezava:

Za opredeljeno geografsko območje so značilni sorazmerno visoka nadmorska višina, ki dosega od 300 do 900 metrov, milo podnebje, sveža poletja, majhna temperaturna nihanja, velika relativna vlažnost (60,9 %), velika osončenost (210 ur/mesec) in čisto ozračje. Prst je v osnovi skrilasta, kar navadno pomeni revna tla, vendar pa je zaradi bližine gozdnih površin, poraščenih s kostanjem, bukvijo in navadno jagodičnico, lahka in rodovitna, bogata z organskimi snovmi (od 2 do 3 %), peščena do ilovnata, njena vrednost pH pa je med 4 in 5 (kisla). Poleg tega tla zaradi strmega pobočja dobro odvajajo vodo, zato se jabolka Firiki pridelujejo večinoma na terasah.

Terasno pridelovanje onemogoča prevoz s traktorji in kmetijskimi stroji, zato vse delo poteka ročno. Proizvajalci na podlagi dolgotrajnih izkušenj in poznavanja zmogljivosti vsakega drevesa drevesa ročno in posebej skrbno redčijo, da lahko vsako drevo proizvede ustrezno število sadežev želene kakovosti. Tudi obrezovanje poteka ročno, da se preprečijo poškodbe dreves zaradi pnevmatskih škarij. Obiranje se prav tako izvaja zelo previdno, da se od jabolk Firiki Piliou ne odtrgajo peclji ter da se sadeži ne poškodujejo, kar zagotavlja celovitost sadeža in s tem lažje shranjevanje.

Nerodovitna drevesa se zamenjajo ali pa se ustvarijo novi sadovnjaki, tako da se uporabijo rastline, vzgojene iz semen iz regije (zrna sorte Firiki Piliou), ki jih na opredeljenem geografskem območju pridelajo sami proizvajalci.

Jabolko Firiki Piliou se od jabolk Firiki, ki se pridelujejo v drugih regijah, razlikuje v:

velikosti: jabolko je manjše in bolj podolgovato, pri čemer je razmerje med premerom in dolžino manjše. Zaradi velikosti ga udarci ali sonce le težko poškodujejo. Majhna velikost je posledica posebnega ekotipa jablan Firiki, ki se v regiji goji že dolgo, precejšnje izpostavljenosti soncu, občasnega in neizdatnega namakanja tal, ki dobro odvajajo vodo, in strokovnega znanja o pravilnem ročnem redčenju sadežev;

trdoti: jabolko ima trše (od 6 do 8 kg/cm2) in bolj hrustljavo meso, medtem ko je lupina gladka in voščena. Trdo meso je posledica majhne velikosti sadežev, občasnega in neizdatnega namakanja ter velike koncentracije sladkorjev;

barvi: jabolko je izrazitejše rdeče barve, saj je zaradi strmega pobočja in tradicionalnega redčenja bolj izpostavljeno soncu;

sladkosti in aromi: jabolko je slajše, okusnejše in sočno. Sladkost in intenzivna aroma sta rezultat kombinacije naravnih in človeških dejavnikov v regiji. Prvič, velika osončenost in tradicionalno ročno redčenje sadežev povečujeta izpostavljenost soncu in fotosintezo, kar zagotavlja veliko vsebnost ogljikovih hidratov in trdnih topnih sladkorjev. Drugič, temperature na opredeljenem geografskem območju so ob septembrskih večerih, ko je sezona zorenja sadja, nizke, vlažnost pa se poveča, kar zmanjšuje izhlapevanje in izgubo ogljikovih hidratov, nakopičenih v sadju.

Zaradi teh razlik v kakovosti in lastnostih, tj. majhna in podolgovata oblika, intenzivna rdeča barva, trdno in hrustljavo meso, sladek okus in intenzivna aroma, se jabolka Firiki Piliou razlikujejo od jabolk firiki iz drugih regij, zato se prodajajo po višji ceni, povpraševanje po njih pa je na trgu večje.

Zgodovina

Sorta jabolk Firiki izvira iz regije Pontus Euxinus. Njeno latinsko ime je Malus domestica Borkh. Od 18. stoletja jo na gorskem in hribovitem masivu Pelion pridelujejo izkušeni proizvajalci.

Zosimas Esfigmenitis je leta 1889 v knjigi Prometej zapisal, da v mestih Drakia in Aï Lavrentis gojijo 32 sort jabolk, med drugim tudi sorto Firiki, imenovano „Feriki“, ki je na trgih v Atenah in Solunu zelo iskana.

Kostas Liapis je v knjigi Veliki Aï-Giorgis iz Peliona (1994) zapisal, da je bilo v mestu Agios Georgios zasajenih približno 8 000 dreves in da so sadovnjaki s sorto Firiki začeli roditi okoli leta 1915. Isti avtor v knjigi Prehrana in kulinarika v tradicionalnem Pelionu omenja slavna jabolka Firiki iz Peliona.

N. Diamantakos je v knjigi Pouri, vas v hladnem okolju Peliona, zapisal, da so bila jabolka Firiki v Zagori in Pouriju do leta 1935 glavna sorta.

Tudi Dionysos Valassas v reviji À Volos (številka 10, 2003) omenja kmetijsko zadrugo Zagore v Pelionu, ki naj bi leta 1983 imela že 222 članov, pri čemer se opira na podatke zadruge.

Zadruga se je poleg trženja krompirja in lešnikov ukvarjala tudi s prodajo jabolk Reinette, ki so se po kmetu Koliabasisu, ki jih je prideloval prvi, imenovale „Koliabaséika“. Prodajala je tudi jabolka Firiki, ki so se takrat imenovala „kraljice jabolk“.

Navedeni elementi nesporno dokazujejo poreklo, ugled in razširjenost jabolk Firiki iz Peliona, ki vsaj na domačem trgu traja že več desetletij.

4.7 Nadzorni organ:

Naziv: Prefektura Magnezija, Direktorat za razvoj podeželja Νομαρχιακή Αυτοδιοίκηση Μαγνησίας, Δ/νση Αγροτικής Ανάπτυξης Naslov: Διοικητήριο/Diikitirio 380 01 Βόλος/Volos ΕΛΛAΔΑ/GREECE Tel. +30 2421071345 Faks +30 2421070970 E–naslov: u11614@minagric.gr Internet: http://www.magnesia.gr Naziv: Organ za potrjevanje in nadzor kmetijskih proizvodov (O.P.E.GE.P.) – Agrocert Οργανισμός Πιστοποίησης και Επίβλεψης Γεωργικών Προϊόντων (Ο.Π.Ε.ΓΕ.Π.) — Agrocert Naslov: Patision & Androu 1 112 57 Αθήνα/Αthens ΕΛΛΑΔΑ/GREECE Tel. +30 2108231277 Faks +30 2108231438 E–naslov: agrocert@otenet.gr Internet: http://www.agrocert.gr

4.8. Označevanje:

—

(1) UL L 93, 31.3.2006, str. 12.